
„Guvernarea este o activitate a raţiunii şi inteligenţei”.
(Jacques-Benigne Bossuet, 1627–1704,
prelat, orator şi scriitor francez)
 
Guvernarea unei ţări trebuie să fie, în esenţă, o activitate a raţiunii şi a inteligenţei, trebuie să fie voinţa tuturor îndeplinită de unul singur sau de mai mulţi, în virtutea unor legi. A guverna nu înseamnă doar a avea sarcini în guvern, ci şi a îndrepta lucrurile care nu merg bine, a da poporului o viaţă mai bună şi, deci, a înlătura haosul.
O ţară în care s-a instalat haosul este o ţară prost guvernată, deoarece haosul nu este altceva decât o ordine distrusă. O ţară bine guvernată este o ţară în care s-a instalat şi persistă ordinea, care este de fapt prima lege a universului, este ansamblul legal şi armonios al tuturor libertăţilor, este justiţia ale cărei legi omul le găseşte gravate în adâncul conştiinţei sale. De aceea, considerăm că a guverna înseamnă a menţine balanţa justiţiei egală pentru toţi.
Cercetările noastre şi experienţa ne spun că România trebuie să renască. Renaşterea, însă, nu este o imitaţie parţială sau o compilaţie, ci o regenerare, o emancipare intelectuală. Ca atare, este de datoria noastră să spunem ceea ce toată lumea gândeşte.
 
 
1. Actuala guvernare este scumpă şi deficitară
În perioada 1990–1999, programele de guvernare ale României au reprezentat o însăilare de dorinţe, au fost concepute parcă pentru a nu putea fi aplicate. Procesul legislativ, sistemul de legi incomplet şi în mare parte necorelat, au suferit nenumărate completări şi modificări, creând un climat de nesiguranţă. Sondajele de opinie au arătat permanent că direcţia în care merge România este greşită, dar incapacitatea şi amatorismul politicienilor care au avut puterea de decizie şi guvernanţii au făcut ca lucrurile să meargă din rău în mai rău. Programele s-au bazat pe copierea unor texte de legi din ţările dezvoltate sau pe reactualizarea unor legi din deceniile anterioare celui de-al doilea Război Mondial, fără să se ţină seama de condiţiile specifice României. Astfel, liberalizarea preţurilor s-a făcut în condiţiile unor mari dezechilibre între cererea şi oferta internă de mărfuri şi servicii, ducând la o hiperinflaţie. Reforma economică s-a confundat cu privatizarea mijloacelor de producţie, politicile fiscale, financiare şi monetare au fost prost concepute, ducând la decapitalizarea societăţilor comerciale şi la falimentarea, respectiv la lichidarea lor. În condiţiile în care economia era în cădere, iar echilibrele macroeconomice în derapaj, s-a hotărât trecerea la convertibilitatea monedei naţionale, ceea ce a constituit o adevărată aventură. Deşi guvernele au avut asistenţa unor instituţii internaţionale, rezultatele arată că reprezentanţii acestora au fost proşti sfătuitori; deşi au fost plătiţi cu bani grei, nu au  dovedit că au meritat banii şi respectul românilor. Profesorul Joseph Stiglitz, fost economist şef la Banca Mondială spunea: „cei care au susţinut terapia de şoc având ca punct focal privatizarea, au dat greş, pentru că nu au înţeles capitalismul modern; felul în care o economie realizează privatizarea determină succesul sau eşecul economiei“. Realităţile din România confirmă acest lucru.
Rezultatele obţinute în perioada tranziţiei şi înrăutăţirea condiţiilor de viaţă au făcut ca o parte din electorat să nu mai participe la vot, iar cei care au continuat, deşi şi-au schimbat deseori opţiunile, au rămas dezamăgiţi de rezultatele obţinute. Lipsa de profesionalism şi răspundere a guvernanţilor face ca aceştia să nu se ocupe de problemele majore ale ţării, cheltuind cea mai mare parte din timpul lor pentru dezbaterea de probleme cel mai adesea minore, inactuale sau de interes de grup. Astfel, banii publici se risipesc în mare parte pe acţiuni inutile, sau pur şi simplu sunt deturnaţi.
De cincisprezece ani, situaţia bugetului se înrăutăţeşte, iar acest deficit este doar vârful aisbergului, căci sub apă se află o risipă invizibilă, enormă. De la nivelul Parlamentului până la ultima primărie sau până la nivel de instituţie, banii publici sunt cheltuiţi fără ca rezultatele să fie pe măsura cerinţelor electoratului.
Guvernarea noastră nu este în stare să abandoneze vechile obişnuinţe şi nu poate ieşi din inerţie. Organizarea ineficientă a sistemului financiar-bancar face ca economiile şi împrumuturile să se valorifice ineficient, iar ineficienţa programelor de instruire afectează competenţa muncii.
Se cheltuieşte mult în numele bunăstării populaţiei, însă tot mai mulţi oameni alunecă în sărăcie an de an, iar lucrul cel mai grav este sărăcirea intelectualităţii. Se cheltuieşte tot mai mult pentru prevenirea actelor antisociale, dar acestea au o curbă înspăimântător de ascendentă. Se cheltuieşte tot mai mult pentru programele de reciclare, de recalificare şi instruire, dar forţa de muncă caută de lucru în alte ţări. Se cheltuieşte tot mai mult pentru programe de ocrotire a mamei şi copilului, dar situaţia acestora este tot mai jalnică; mortalitatea infantilă deţine recordul Europei şi copiii străzii au devenit una din etichetele României. S-au înmulţit cazurile de boli tipice ţărilor subdezvoltate, iar numărul analfabeţilor creşte ameninţător, ceea ce va produce o bombă cu efect întârziat pentru viitorul ţării.
În ultimii zece ani, s-au cheltuit tot mai mulţi bani pentru programe şi deplasări în străinătate fără a avea ca rezultat îmbunătăţirea vieţii oamenilor, aducând doar risipă. Instituţiile publice s-au demodat, iar guvernul a răspuns la criză cu o medicină tradiţională. Cu alte cuvinte, guvernanţii nu au reuşit decât să ataşeze ineficienţă unui sistem care deja se sufoca. Urmarea a fost efectuarea unor controale costisitoare, transformând răul în sistem. Organele de control, în sine, intimidează angajatul, deoarece inovaţia presupune abateri de la normele standard. Deci problema nu este personalul incompetent, ci ineficienţa şi reglementările sufocante ce înăbuşesc creativitatea personalului.
Ca atare, s-a creat o situaţie paralizantă şi, de aceea, trebuie să se pună capăt ineficienţei în guvernare şi să se stăvilească risipa. Aparatul guvernamental local şi central este plin de organisme şi organizaţii birocratice şi risipitoare, în care atribuţiile se suprapun, producând confuzie şi greutăţi în stabilirea răspunderilor atunci când se întâmplă anumite abateri, accidente etc.
Populaţia simte nevoia unui guvern care să lucreze mai bine, care să ne ofere mai mult cu mai puţină cheltuială, care să trateze contribuabilul ce se sacrifică pentru a plăti taxele şi impozitele. Trebuie redusă risipa guvernamentală şi eliminată birocraţia, trebuie îmbunătăţite serviciile pentru populaţie şi realizată o guvernare mai productivă.
Multe organizaţii centrale sunt şi monopoluri, neinteresate să inoveze sau să îmbunătăţească activitatea. Angajaţii sunt menţinuţi în activităţi pe viaţă. Succesul unor salariaţi generează prea puţină răsplată, sau deloc, iar greşelile sunt prea puţin penalizate. Contribuabilii nu pot alege organizaţii concurente, iar monopolurile îşi primesc banii fără a ţine cont de reacţiile clienţilor, atunci când aceştia din urmă primesc un serviciu mai slab, dar plătesc mai mult.
În cadrul guvernării actuale politizate, nu există teama nerealizării programului, ci frica de a nu ieşi un scandal pe care să-l preia presa. În România nu este stimulată confruntarea de idei, iar în condiţiile în care apare o idee nouă, aceasta moare pe drum şi nu mai ajunge să fie cuprinsă în program. Mulţi conducători se simt ameninţaţi de o idee nouă pe care ei nu sunt capabili să o gândească; le este frică să nu deranjeze pe cineva „mai sus“ şi să li se strice imaginea, şi atunci sugrumă nu numai ideea, ci şi persoana care a prezentat-o.
Accentul pus astăzi pe respectarea procesului reglementat smulge resurse din preocupările reale, adică din deservirea contribuabilului. Se cheltuiesc miliarde plătind salariaţi care conduc, verifică şi investighează pe alţii.
În mod normal, omenesc, dacă salariaţii locali, de exemplu, ajung la concluzia că o inovaţie poate deranja superiorii, atunci renunţă şi nu mai îndrăznesc să inoveze. Nu trebuie, însă, să uităm că prin natura lor, inovaţiile necesită abateri de la procedura standard, şi că abaterile atrag represiuni. De aceea, rezultatul este teama şi resemnarea, iar salariatul are o atitudine guvernamentală, adică se rezumă strict la ce are de făcut potrivit fişei postului.
Din cele expuse mai sus şi din multe alte considerente, putem trage concluzia că trebuie examinată serios funcţionarea de bază a guvernării, indiferent de partidele ce se află la putere, că trebuie să schimbăm mentalitatea birocratică naţională către iniţiativă şi răspundere, să reorganizăm, să recreem şi să reînviorăm întreaga noastră guvernare naţională, astfel încât să stabilim ce e de făcut, iar fiecare, în limitele competenţelor sale, să stabilească cum trebuie făcut, stimulând în acelaţi timp cercetările, preocupările de mai bine, inovaţiile.
 
 
2. Să trecem la o nouă guvernare efectivă, eficientă şi responsabilă
Se impune alt sistem de  guvernare, care să pună omul pe primul plan şi să elimine cheltuielile inutile. Se impune trecerea de la deficienţa la eficienţa actului de guvernare, la o guvernare care să pună omul pe primul plan tocmai prin slujirea contribuabilului, ajutând comunităţile să-şi rezolve problemele proprii. Acest lucru va fi posibil numai dacă se va crea un simţ clar al misiunii, dacă autorităţile vor simţi răspunderea a ceea ce fac, dacă se va dezvolta sistemul de elaborare a bugetelor pe bază de programe concrete şi pe bază de rezultate şi dacă succesul se va măsura prin satisfacerea contribuabilului. Se impune, deci, să se asigure performanţele în guvernare, aşa cum se face în sectorul privat. Nu trebuie să se uite, însă, faptul că în sectorul privat stimulentele sunt deja existente, firmele fiind obligate să facă mai mult cu mai puţini bani, deoarece, altfel, dispar.
Scopul reformei este de „a privi” grădina guvernamentală şi apoi de a crea o dietă care să menţină grădina curată şi liberă de buruieni, de a crea o guvernare care să muncească eficient. Susţinem valorile tradiţionale ale guvernării democratice (oportunitate, legalitate, democraţie, diversitate), dar dorim să dezvoltăm democraţia ca să aibă din ce se hrăni aceste valori. Cei ce se opun schimbărilor, nu fac altceva decât să încurajeze o guvernare ineficientă.
Managementul administrativ al guvernării societăţii actuale trebuie revăzut din temelii, deoarece el este construit pe o structură de guvernare depăşită. Managementul public trebuie să se bazeze pe mai puţine niveluri de conducere, pe reguli simple şi clare, pe salariaţi capabili să facă orice ar fi necesar satisfacerii trebuinţelor contribuabilului.
Nu cu consultanţi şi experţi din afară putem găsi soluţii, ci cu cei ce lucrează direct în problemele respective. De aceea, fiecare departament trebuie să-şi creeze un colectiv care să elaboreze programul de reorganizare a activităţii guvernamentale. Desigur că schimbându-le în timp, dar experimentând soluţiile, se va putea vedea şi corectitudinea lor.
Urmărind evoluţia economico-socială din ţară, se poate spune că actuala guvernare a pierdut simţul măsurii sale, a pierdut etica sa pentru serviciul public, a pierdut încrederea poporului român. De aceea, trebuie încurajată schimbarea.
Armonizarea şi adoptarea legislaţiei şi reglementărilor la normele europene a dus la amplificarea birocraţiei. Este necesară o mai mare claritate acestor reglementări, o conlucrare permanentă cu instituţiile de la Bruxelles. Aderarea la Uniunea Europeană trebuie să aducă un nou suflu în munca de guvernare în care iniţiativa şi răspunderea să fie pe primul plan. Construcţia structurală şi legislativă a Uniunii Europene este în continuă modificare şi perfecţionare. România poate şi trebuie să contribuie, prin specialiştii guvernamentali, la acest proces. Nu trebuie să se limiteze numai de a primi, ci şi de a oferi soluţii, propuneri, pentru ca efectul muncii guvernanţilor şi aparatului guvernamental să fie simţit benefic de către contribuabili, de toată populaţia.
În general, problemele guvernării se cunosc, trebuie doar căutate soluţiile. Să se realizeze revoluţionarea principiilor modelului de guvernare, pe care să se bazeze acţiunea de eficientizare a activităţii guvernamentale şi acţiunea de raţionalizare, principii ce vor trebui să devină piesele de bază ale noului mecanism. Aceste principii trebuie să fie următoarele:
1. Principiul punerii contribuabilului pe primul plan, conform căruia este necesară o guvernare antreprenorială, care are ca scop satisfacerea cererii clientului, lucru ce reprezintă esenţa democraţiei.
2. Principiul reducerii deficienţelor, conform căruia salariaţii trebuie să caute soluţii şi să aibă puteri de decizie în cadrul atribuţiilor până la finalizarea misiunilor încredinţate.
3. Principiul asigurării cooperării muncă–management, conform căruia se elimină nivelurile intermediare, astfel încât salariaţii să fie împuterniciţi să aducă rezultate efective prin contribuţii proprii, urmărind astfel să-şi perfecţioneze locul de muncă.
4. Principiul realizării unei guvernări mai bune cu bani mai puţini, conform căruia este necesar „reengineeringul” (reexaminarea şi reeorganizarea) programelor şi proceselor de guvernare, pentru abandonarea vechiului, eliminarea paralelismelor, lichidarea privilegiilor de interes special şi introducerea tehnologiei avansate, pentru reducerea costului şi creşterea calităţii actului de guvernare.
 
 
3. Cel mai bun guvern este acela care are simţul de a alege oameni potriviţi
Practica managementului public demonstrează că nevoia de a creea reglementări şi statute generează niveluri inutile de birocraţie şi, de aceea, trebuie să elimine multitudinea piedicilor ce îngreunează slujirea satisfăcătoare a populaţiei. Aşa cum spunea Theodore Roosevelt „cel mai bun guvern este acela care are simţul de a  alege oameni potriviţi, care să facă ceea ce el doreşte şi să aibă puterea de a se abţine să intervină atunci când treaba merge bine”. Ca atare, trebuie să se treacă de la sisteme ce susţin oameni destinaţi pentru procese, la sisteme ce susţin pe cei apreciaţi pentru rezultate. Odată cu eliminarea sistemelor de supracontrol ale micromanagementului, va trebui să fie eliminate şi structurile ce le însoţesc: sedii centrale suprapopulate, supervizori, revizori şi specialişti. Aceştia, desigur că sunt necesari, dar numărul lor trebuie mult redus, iar rolul lor este să sprijine executantul să-şi realizeze scopul propus şi nicidecum să-l încurce. Economiile ce rezultă din acest proces de „curăţire” pot fi investite în noile instrumente de management şi în instrumente de informatică, îmbunătăţind astfel condiţiile de lucru pentru angajatul guvernamental executant.
Pentru a avea pretenţii mai mari de la angajaţii guvernamentali, trebuie ca, pe de o parte, să se înlăture elementele care-i împiedică să lucreze eficient, şi pe de altă parte, ca numărul lor să fie redus la maximum. Cei disponibilizaţi să poată fi plătiţi cu o sumă cash (un număr de salarii), să poată fi pensionaţi, să poată fi sprijiniţi pentru găsirea altui loc de muncă sau pentru recalificare. Numai astfel se vor putea oferi managerilor publici instrumentele pe care le au managerii privaţi. Oferind aceste recompense, se vor putea economisi multe miliarde de lei. În acest fel, se vor face reduceri de personal, crescând, totodată, autoritatea şi productivitatea funcţionarului guvernamental.
În concluzie, folosind momentul aderării la Uniunea Europeană, se impune urgent declanşarea unei analize complexe a performanţelor naţiunii, în scopul de a găsi soluţii pentru a trece de la deficienţă la eficienţă. Pentru aceasta, trebuie înregistrate atât părerile şi soluţiile oferite de oamenii din sistem, cât şi cele ale un mod de viaţă, pentru a regândi guvernarea, şi să aplicăm marile principii în guvernare, pentru a o face mai eficientă. Acest lucru presupune, desigur, şi populaţiei deservite (contribuabililor). Este cazul să facem din managementul calităţii modernizarea infrastructurii, informaţiei, simplificarea muncii pe hârtie şi reducerea costului administraţiei, reducerea numărului de ministere şi agenţii guvernamentale şi organizarea lor internă, o mai strânsă colaborare cu comisiile de specialitate ale Parlamentului, pentru legiferarea acestor acţiuni.
Referitor la Parlament, trebuie amintit că în România există un parlament bicameral. Cele două Camere, Senatul şi Camera Deputaţilor, au în în general aceleaşi atribuţiuni. În contextul în care în România este nevoie de promovarea şi corelarea unei multitudini de legi pentru buna funcţionare a economiei de piaţă, cele două Camere, practic, îngreunează procesul legislativ. Iată prima probă de birocraţie ce trebuie curmată: desfiinţarea sistemului bicameral şi trecerea la sistemul unicameral. Dacă se are în vedere că un parlamentar costă cu mult peste un miliard de lei pe an şi că numărul de parlamentari este destul de ridicat, se impune reducerea numărului într-o proporţie importantă.
Un număr de 4–5 parlamentari bine pregătiţi şi buni patrioţi este de ajuns pentru fiecare judeţ în parte. Aşadar, un parlament unicameral format din maxim 200 de aleşi ai poporului ar fi şi suficient şi economic pentru o ţară ca România.
România este prea săracă şi are prea multe probleme de rezolvat pentru a-şi permite luxul de a menţine, în continuare, un Parlament atât de mare bicameral, mai ales în condiţiile aderării la Uniunea Europeană, care impune mari obligaţii financiare şi de la care se primesc numeroase directive şi unele politici comunitare elaborate la Bruxelles.
Deci să trecem imediat la reformă!
 
 
4. Să creştem calitatea şi eficacitatea actului guvernamental
Calitatea actulului guvernamental se poate asigura numai dacă se respectă o serie de principii, dintre care cele mai importante sunt:
–         principiul punerii cetăţeanului în centrul activităţii guvernamentale;
–         principiul perfecţionării continue a pregătirii resurselor umane, a condiţiilor de muncă şi a managementului acestora;
–         principiul existenţei strategiei de îmbunătăţire a performanţelor activităţii de guvernare (pe baza creşterii productivităţii şi a reducerii risipei);
–         principiul informării perfecte asupra opiniilor cetăţenilor privind serviciile guvernamentale (comparativ cu cele din ţările membre UE şi cu cele de pe plan mondial);
–         principiul asigurării satisfacţiei maxime a cetăţeanului (contribuabilului).
Având la bază aceste principii, putem afirma ca imperativul calităţii actului de guvernare este de a executa orice mai bine, mai repede, mai ieftin, mai inteligent. Aceasta înseamnă să se producă serviciile pe care le cer clienţii (contribuabilii), la costul cel mai mic şi în timpul cel mai scurt, utilizând integral talentul şi perspicacitatea fiecărui salariat guvernamental.
Pentru realizarea imperativului calităţii, este necesară utilizarea unor metode de verificare, cum ar fi:
–         managementul prin calitatea totală;
–         managementul prin rezultate;
–         organizarea de înaltă performanţă;
–         retehnologizarea proceselor de muncă.
Calitatea actului guvernamental nu se poate obţine prin trâmbiţarea ei şi nici angajând firme pirat de consultanţă. Autoritate mai mare înseamnă responsabilitate mai mare, iar oamenii trebuie evaluaţi numai pe baza rezultatelor ce le obţin pe perioada cât îşi exercită autoritatea.
Guvernarea ineficace nu este o vină a celor ce o exercită, ci a faptului că prin sistemul de reglementări rigide nu sunt lăsaţi să urmărească performanţa şi perfecţionarea actului guvernamental. În această situaţie, managementul este slab, programele nu se realizează, banii sunt risipiţi, urmările sunt nemulţumitoare, salariaţii guvernamentali nu sunt angajaţi destul, iar contribuabilul este nemulţumit.
Birocraţia centralizată face ca populaţia să fie încadrată în nişte categorii rigide, să suporte reglementări, proceduri şi structuri organizaţionale ce o obligă la lucruri învechite.
Ca atare, se impune schimbarea mentalităţii în guvernare, înlăturând deficienţele, organizând serviciile în jurul clientului (contribuabilului), eliberând salariaţii publici de reguli şi reglementări ce le amorţesc mintea şi spiritul,  dezlegându-le autoritatea şi responsabilitatea pentru o înţelegere clară a misiunii lor. Aceasta înseamnă schimbarea mentalităţii, care este mult mai greoaie decât schimbarea unor reguli şi reglementări.
A schimba mentalitatea guvernanţilor presupune:
–         a împuternici angajaţii publici să aibă iniţiativă;
–         a elimina superregularizarea activităţilor guvernamentale;
–         a susţine angajaţii prin instrumentele necesare;
–         a stimula concurenţa şi a creea posibilitatea clientului să aleagă;
–         a elimina supercontrolul central;
–         a cointeresa salariaţii publici pentru rezultatele bune obţinute.
Toate aceste lucruri se pot realiza treptat, prin parcurgerea mai multor paşi, adică prin:
–         descentralizarea puterii decizionale şi eliminarea supradimensionării manageriale;
–         susţinerea tuturor salariaţilor publici care sunt apreciaţi după rezultate;
–         oferirea instrumentelor de care salariaţii guvernamentali au nevoie pentru a-şi face meseria (informaţii, cooperare, calculatoare etc.);
–         creşterea calităţii condiţiilor de muncă;
–         formarea unui parteneriat muncă–management, aşa cum are loc în sectorul privat;
–         sprijinirea de sus în jos a deciziilor luate de jos în sus.
Dacă nu vom proceda astfel, vom constata că, în continuare, unii salariaţi guvernamentali vor înainta prin protecţii, alţii (destul de mulţi) vor avansa prin supunere oarbă la opinia altora, iar câţiva, prin împotrivirea energică la tot ce dezaprobă, îşi vor croi viaţa după propria individualitate. În acest fel, cele mai înţelepte planuri de eficientizare a activităţii guvernamentale vor deveni nerozii, adică nu vor putea fi încoronate de succes.
 
 
5. Realizarea unei guvernări antreprenoriale, responsabile şi novatoare
O guvernare antreprenorială, responsabilă şi novatoare se poate realiza numai prin inserţia mecanismelor de piaţă în cadrul administraţiilor publice, ceea ce va genera dinamism şi eficienţă în activitatea de guvernare la toate nivelurile. Aceasta nu presupune deplasarea unor funcţii ale administraţiei centrale de la birocraţia de stil vechi la mecanismele de piaţă, ci utilizarea forţelor guvernamentale pentru a structura pieţele private, în scopul satisfacerii nevoilor şi a rezolvării problemelor contribuabililor, fără a mai finanţa multe excrescenţe ale aparatului administraţiei publice.
Funcţionarul public trebuie să situeze contribuabilul pe primul loc, iar acesta să fie întrebat permanent ce propuneri are pentru îmbunătăţirea serviciilor guvernamentale. Aceasta va aduce la desfiinţarea mentalităţii conform căreia cetăţeanul este la dispoziţia funcţionarului public, şi nu invers.
Trebuie create condiţii ca diferitele agenţii să se concureze pentru deservirea clienţilor lor, astfel încât să se ajungă la desfiinţarea monopolurilor guvernamentale. Există şi situaţii în care concurenţa nu este posibil de realizat, ceea ce presupune transformarea monopolurilor guvernamentale în întreprinderi de afaceri care să aibă un contact mai strâns atât cu contribuabilii, cât şi cu stimularea acestora. În acest fel se va ajunge la o relaxare a presiunii exercitate de monopolurile de stat, funcţionarii guvernamentali fiind stimulaţi să asigure o mai bună servire a contribuabilului. Este bine să se ştie că guvernarea este o activitate complexă, care se desfăşoară sau trebuie să se desfăşoare la nivelul cetăţenilor obişnuiţi. Guvernarea în România este construită în jurul unor grupări complexe de monopoluri, care izolează atât managerii, cât şi funcţionarii publici, de puterea stimulentelor. De aceea, trebuie să stimulăm guvernarea prin aşezarea clientului pe primul loc, înlăturând monopolurile prin expunerea lor competitivă. Aceasta înseamnă că trebuie regândită guvernarea, prin schimbarea fundamentală a modului de guvernare, forţând instituţiile statului să se concureze pentru servirea clienţilor lor şi să ofere ceea ce agenţiile private nu pot face. Numai în acest fel se va institui o „guvernare prietenoasă” pentru contribuabilul român. O servire bună înseamnă servicii ireproşabile acordate populaţiei, eliminarea cozilor de aşteptare de la ghişee, a celor ce oferă informaţii incorecte, a funcţionarilor indolenţi sau corupţi. Este necesar să fie sondate în permanenţă doleanţele contribuabililor, pentru a putea fi stabilite standardele de servire, să se intensifice concurenţa între centrele aceleiaşi agenţii, iar în perioada următoare să se acorde bugete şi sarcini mai mari centrelor cu rezultate mai bune, angajaţii acestor centre având şanse mai mari de promovare. Pentru buna informare a cetăţenilor, să se înfiinţeze servicii de telefonie prin sistemul de poştă automată, lucru ce ar economisi timpul clientului. De asemenea, serviciul poştal ar trebui să fie concurat tot mai mult de asemenea servicii private şi de poşta electronică.
Pentru o mai bună servire a contribuabilului, este posibil ca în anumite perioade să crească cheltuielile de la buget. Aceste cheltuieli vor fi însă recompensate de creşterea productivităţii salariaţilor guvernamentali, ceea ce va duce la economisirea timpului a milioane de contribuabili. Este necesar ca la fiecare ghişeu să fie afişate standardele de timp de servire a clienţilor, pe care bineînţeles funcţionarii publici să le respecte. Este necesar, de asemenea, să se sondeze permanent, la fiecare ghişeu, nemulţumirile şi propunerile clienţilor, cu privire la serviciul respectiv. În sfârşit, se impune să desfiinţăm graniţele rigide dintre instituţiile statului, adaptându-le în funcţie de nevoile contribuabilului, lucru ce se poate face prin organizarea de echipe complexe, care să lucreze pe proiecte sau pe pachete de servicii legate între ele, care să scutească timpul clientului şi să crească oportunitatea servirii sale. Pentru realizarea acestui deziderat, va fi necesară, pe de o parte, acordarea unei autorităţi mai mari funcţionarilor guvernamentali, iar instituţiilor statului, libertatea de a-şi impune reglementările pe care le consideră necesare şi, pe de altă parte, debarasarea legislaţiei de prevederile ce împiedică libera cooperare dintre aceste instituţii.
În concluzie, realizarea unei guvernări antreprenoriale, responsabile şi novatoare se poate face numai dacă în sistem se vor introduce elementele de concurenţă, precum şi stimulentele corespunzătoare (de cointeresare şi de sancţionare) pentru salariaţii guvernamentali. Este deci momentul să se înţeleagă că guvernul nu are dreptul să considere că are prerogative şi interese proprii, că funcţionarul public nu trebuie să fie angajatul temporar al algoritmului impus de o anumită coaliţie guvernamentală, ci să fie specialistul care ştie să administreze cu maximă eficienţă problemele concrete ale contribuabililor.

